Fréttatilkynning frá umboðsmanni barna , Barnaheillum og UNICEF á Íslandi Umboðsmaður barna , Barnaheill og UNICEF á Íslandi hafa gefið út tvö veggspjöld með ákvæðum Barnasáttmála Sameinuðu þjóðanna í styttri útgáfu . Ísland er skuldbundið að þjóðarétti til að virða og uppfylla ákvæði Barnasáttmálans . Barnasáttmálinn felur í sér alþjóðlega viðurkenningu á því að börn séu hópur sem hafi sjálfstæð réttindi óháð foreldrum eða forsjáraðilum og að þau þarfnist sérstakrar verndar umfram hina fullorðnu . Félagsmálaráðherra , Jóhanna Sigurðardóttir , ávarpar börnin og aðra gesti og umboðsmaður barna kynnir samstarfsverkefnið , veggspjöldin og þýðingu þeirra . Þá munu börn úr Laugarnesskóla lesa texta af veggspjaldinu sem ætlað er yngri nemendum og gleðja gesti með söng sínum . Allir sem áhuga hafa á réttindum og velferð barna eru hjartanlega velkomnir .